André Bonello xeħet dawl fuq kif fis-soċjetà hawn familji li jixtiequ joħorġu jieklu mqar darba fix-xahar, jixtiequ jixtru żarbun tad-ditta, imma ma jirnexxilhomx minħabba l-faqar li jgħixu fih. Bonello, li jaħdem mal-Caritas, kien qed jitkellem waqt il-programm ta' Prof. Andrew Azzopardi fuq 103 Malta's Heart , waqt li kien qed jiġi diskuss il-faqar. Flimkien ma' Prof. Suzanne Piscopo, huwa ħadem fuq l-istudju "Minimum Essential Budget for a Decent Living 2020" li jevalwa x'għandhom bżonn tliet tipi ta' familji biex jgħixu ħajja diċenti f'Malta. Prof. Azzopardi staqsa dwar nies li japprofittaw ruħhom mill-benefiċċji provduti, u jonfqu l-flus f'kapriċċi bħad-dwiefer jew it-tattwaġġi. Bonello wieġeb għal dan billi semma kif biex twettaq dan l-istudju, huma kellhom jiltaqgħu ma' nies li għallmuhom kemm il-maġġoranza tal-persuni ta' klassi baxxa verament jippruvaw jgħinu lilhom infushom u jibbaġitjaw, iżda ġieli jieħdu l-iżbalji, bħal kulħadd. Spjega kif dawn in-nies jixtiequ li jistgħu joħorġu jieklu darba fix-xahar jew jixtru xi żarbun tad-ditta. Lir-riċerkaturi kien hemm min qalilhom, "Tfal bħal ħaddieħor għandi, kif se nċaħħadhom?" Madankollu semma punt li għamlet mara li tkellmu magħha, li baqa' miegħu, li qaltilhom li ma tiflaħx tixtri mowbajl ta' €800 lil bintha, imma tipprova ġġemma' biex tixtrilha wieħed ta' €150. Minkejja dan, qaltilhom li lanqas kieku jkollha l-flus ma tixtrilha wieħed ta' €800 għax ma tridx idderriha hekk. Stqarr li l-Caritas tiltaqa' ma' ħafna nies bħal dawn, u qalbhom tagħfashom meta jiltaqgħu magħhom. Qal li l-karba tagħhom jistgħu jisimgħuha anke billi dak li jgħidulhom jitniżżel f'kitba, sabiex ir-rakkomandazzjonijiet tagħhom jaslu għand l-awtoritajiet. Dwar l-istudju Filmat: Il-ħajja għoliet b'€2,000 għall-familji f'4 snin – Studju tal-Caritas Ommijiet waħedhom isibuha diffiċli joħorġu jaħdmu biex ilaħħqu mat-tfal – Prof. Piscopo Prof. Suzanne Piscopo wkoll tkellmet fuq ir-riċerka li wettqu biex għamlu l-istudju ppubblikat mill-Caritas. Hija tkellmet fuq l-in-work benefit, il-benefiċċju li jieħdu l-ġenituri li joħorġu jaħdmu. Prof. Piscopo spjegat li ġenitur waħdu b'żewġt itfal għandu benefiċċju iżjed favorevoli minn familja b'żewġ adulti u żewġt itfal, sabiex ikunu mħeġġin joħorġu għax-xogħol, imma minkejja li dan fit-teorija jidher sabiħ, fir-realtà huma jsibuha diffiċli ħafna li joħorġu jaħdmu, biex ilaħħqu ma' kollox, bħal meta jkollhom it-tfal ma jifilħux jew ikollhom imorru l-parents' day fl-iskola ta' wliedhom, u kulma jista' jinqala'. Intervent ieħor fil-programm Filmat: "Dan l-aħħar żdiedu 5 familji fil-bżonn fix-xahar" Prof. Piscopo stqarret li l-Gvern donnu qed jara aktar min veru għandu bżonn u li dan l-iskrutinju jrid jibqa' jsir, anke fuq il-kundizzjonijiet tax-xogħol. Ir-riċerkatriċi staqsiet ukoll jekk hemmx bżonn ngħixu ħajja li fiha "nonfqu nonfqu nonfqu." Saħqet li jeħtieġ li jkun hawn iżjed edukazzjoni fuq l-infiq tal-flus, biex meta n-nies jonfqu, jonfqu b'mod li jixtru għal saħħithom u għall-ambjent ta' madwarhom. Fil-fehma tagħha, m'hemmx bżonn prezzijiet għoljin. Il-programm kollu Filmat: Kemm teħtieġ biex tgħix ta' nies? Taqbel mal-punti msemmijin?